บลจ.กสิกรส่ง2กองตราสารหนี้แข่งดอกขาขึ้น
บลจ.กสิกรไทย แข่งดอกเบี้ยขาขึ้น ส่ง 2 กองทุนตราสารหนี้ ชวนนักลงทุนพักเงินระยะสั้น 3 เดือน &#8211; 1 ปี ล็อคผลตอบแทน 1.90% - 2.60%&nbsp; ต่อปี
24 ม.ค. 2554

บลจ.กสิกรไทย แข่งดอกเบี้ยขาขึ้น ส่ง 2 กองทุนตราสารหนี้ ชวนนักลงทุนพักเงินระยะสั้น 3 เดือน – 1 ปี ล็อคผลตอบแทน 1.90% - 2.60%  ต่อปี 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย  เปิดเผยว่า บลจ. กสิกรไทย จะเสนอขายกองทุนตราสารหนี้ประเภทกำหนดอายุโครงการเพิ่มเติมอีก 2 กองทุน ในวันที่ 25-31 ม.ค.2554 เพื่อตอบสนองผู้ลงทุนที่ต้องการทางเลือกในการลงทุนที่ให้ผลตอบแทนมากกว่าเงินฝากประจำและตราสารหนี้ในประเทศที่มีอายุใกล้เคียงกัน โดยกองทุนที่จะเสนอขาย ได้แก่  กองทุนเปิดเค ตราสารหนี้ 3 เดือน เจ (KFI3MJ) ขนาดกองทุน 10,000 ล้านบาท ระยะเวลาลงทุนประมาณ 3 เดือน และกองทุนเปิดเค ตราสารหนี้ 1 ปี บี (KFI1YB) ระยะเวลาลงทุนประมาณ 1 ปี ขนาดกองทุน 6,000 ล้านบาท  ประมาณการผลตอบแทนหลังหักค่าใช้จ่ายกองทุนที่ 1.90% และ 2.60% ต่อปี โดยลำดับ
“ทั้ง 2 กองทุนใหม่ที่จะเปิดขาย ยังคงเน้นการลงทุนในพันธบัตรรัฐบาลไทยซึ่งขณะนี้อัตราผลตอบแทนปรับตัวขึ้นมาตามการปรับขึ้นอัตราดอกเบี้ยนโยบาย และเพื่อให้ผู้ลงทุนมีโอกาสได้รับผลตอบแทนที่น่าสนใจกว่าการลงทุนในพันธบัตรรัฐบาลเพียงอย่างเดียว  จึงเพิ่มการลงทุนในตั๋วแลกเงินของสถาบันการเงินในประเทศเข้าไปในกองทุน KFI3MJ ด้วยเพื่อให้ผู้ลงทุนที่ต้องการลงทุนกับตราสารหนี้ในประเทศได้ผลตอบแทนที่จูงใจมากขึ้น” นายพัชร กล่าว  
นายพัชร กล่าวว่า สำหรับกองทุน KFI1YB  จะลงทุนในพันธบัตรรัฐบาลไทยและเงินฝากธนาคาร Union National Bank ในสหรัฐอาหรับเอมิเรตส์  ซึ่งเรามองว่า  อัตราดอกเบี้ยเงินฝากของธนาคารใน UAE ในขณะนี้ยังอยู่ในอัตราที่น่าสนใจ  จึงเป็นโอกาสสำหรับผู้ลงทุนที่ต้องการโอกาสรับผลตอบแทนที่ดี ก่อนอัตราดอกเบี้ยใน UAE จะเริ่มปรับตัวสู่แนวโน้มขาลง
สำหรับกองทุนเปิดเค ตราสารหนี้ 3 เดือน เจ (KFI3MJ) เน้นลงทุนในตราสารหนี้ในประเทศ ได้แก่ พันธบัตรรัฐบาลไทย อายุ 3 เดือน  ตั๋วแลกเงินธนาคารกรุงศรีอยุธยา หรือธนาคารทิสโก้ หรือธนาคารดอยช์แบงก์ และ   ตั๋วแลกเงินธนาคาร Credit Agricole Corporate and Investment Bank (CACIB) หรือธนาคารทหารไทย ระยะเวลาลงทุนประมาณ 3 เดือน ประมาณการผลตอบแทนหลังหักค่าใช้จ่ายที่ 1.90% ต่อปี 
ส่วนกองทุนเปิดเค ตราสารหนี้ 1 ปี บี (KFI1YB) ลงทุนส่วนใหญ่ในพันธบัตรรัฐบาลไทย และเงินฝากธนาคาร Union National Bank (UNB) สหรัฐอาหรับเอมิเรตส์ โดยกองทุนมีนโยบายป้องกันความเสี่ยงจากอัตราแลกเปลี่ยนทั้งจำนวน  ระยะเวลาลงทุนประมาณ 1 ปี ประมาณการผลตอบแทนหลังหักค่าใช้จ่ายที่ 2.60% ต่อปี